钦定古今图书集成/历象汇编/庶征典/第035卷 > 周
## 钦定古今图书集成/历象汇编/庶征典/第035卷 > 周

### 昭王十四年夏四月恒星不见

按《史记周本纪》。不载。　按《竹书纪年》云云。

十九年春，有星孛于紫微。

按《史记周本纪》不载。　按《竹书纪年》：“春有星孛于紫
微。祭公辛伯从王伐楚，天大曀，雉兔皆震，丧六师于
汉，王陟。”

### 庄王十年夏四月辛卯夜恒星不见夜中星陨如雨按春秋鲁庄公七年云云 按左传恒星不见夜明也星陨如雨与雨偕也 按公羊传恒星者何列星

也。列星不见，则何以知夜之中星反也。如雨者何？如
雨者，非雨也。非雨，则曷为谓之如雨？不修《春秋》曰：“雨
星不及地尺而复。”君子修之曰：“星霣如雨。何以书？记
异也。”　按《穀梁传》：恒星者，经星也。日入至于星出，谓
之昔。不见者，可以见也。夜中星陨如雨，其陨也如雨，
是夜中与？《春秋》著以传，著疑以传，疑，中之几也。而曰
夜“中者著焉尔”，何用见其中也？失变而录其时，则夜
中矣。其不曰恒星之陨，何也？我知恒星之不见，而不
知其陨也；我见其陨而接于地者，则是雨说也。著于
上，见于下谓之雨；著于下，不见于上谓之陨，岂雨说
哉？　按《汉书五行志》：“严公七年四月辛卯夜，恒星不
见，夜中星陨如雨。”董仲舒、刘向以为常星“二十八宿
者，人君之象也。众星，万民之类也。列宿不见，象诸侯
微也。众星陨坠，民失其所也。‘夜中者，为中国也。不及
地而复’”，象齐桓起而救存之也。乡亡桓公，星遂至地
中国其良绝矣。刘向以为，夜中者，言不得终性命，中
道败也。或曰，象其叛也，言当中道叛其上也。天垂象
以视下，将欲人君防恶远非，慎卑省微以自全安也。
如人君有贤明之材，畏天威命，若高宗谋祖己，成王
泣金縢，改过修正，立信布德，存亡继绝，修废举逸，下
学而上达。裁什一之税，复三日之役，节用俭服，以惠
百姓，则诸侯怀德，士民归仁，灾消而福兴矣。遂莫肯
改寤，法则古人，而各行其私意，终于君臣乖离，上下
交怨。自是之后，齐、宋之君弑谭遂，邢、卫之国灭，宿迁
于宋、蔡获于楚，晋相弑杀，五世乃定。此其效也。《左氏
传》曰：“恒星不见，夜明也。星陨如雨，与雨偕也。”刘歆以为，昼象中国，夜象外国。夜明，故常见之星皆不见，象
中国微也。星陨如雨，如而也，星陨而且雨，故曰与雨
偕也。明雨与星陨，两变相成也。《洪范》曰：“庶民惟星。”《易》
曰：“雷雨作解。”是岁岁在元枵，齐分壄也。夜中而星陨，
象庶民中离上也。雨以解过施，复从上下，象齐桓行
伯，复兴周室也。周四月，夏二月也，日在降娄，鲁分壄
也。先是，卫侯朔奔齐，卫公子黔牟立，齐帅诸侯伐之，
天子使使救卫。鲁公子溺颛政，会齐以犯王命，严弗
能止，卒从而伐卫，逐天王所立，不义至甚，而自以为
功，民去其上。政由下作尢著，故星陨于鲁，天事常象
也。

### 襄王十五年岁星次于实沈

按《国语》：秦伯纳公子重耳，董因迎公于河。公问焉，曰：
“吾其济乎？”对曰：“岁在大梁，将集，天行元年，始受实沈
之星也。实沈之虚，晋人是居，所以兴也。今君当之，无
不济矣。君之行也，岁在大火。大火，阏伯之星也，是谓
大辰。辰以成善，后稷是相，唐叔以封瞽。《史记》曰：‘嗣续
其祖，如榖之滋，必有晋国’。”〈注〉岁星在大梁之次，集，成
也。行，道也。言公将成天道也。公以辰出晋祖唐叔，所
以封也，而以参入晋星也。元年，谓文公即位之年。鲁
僖二十四年，岁星去大梁，在实沈之次，受受于大梁
也。自胃七度至毕十一度为大梁。自毕十二度至东
井十五度曰实沈。重耳出奔，岁在大火。大火，大辰也。

### 顷王六年秋七月有星孛入于北斗

按《春秋文公十四年》云云。　按《左传》，周内史叔服曰：
“不出七年，宋、齐、晋之君皆将死乱。”　按《公羊传》，“孛者
何？彗星也。其言入于北斗何？北斗有中也。何以书？记
异也。”　按《榖梁传》，“孛之为言犹茀也。其曰入北斗，斗
有环域也。”　按《汉书五行志》，文公十四年七月，有星
孛入于北斗。董仲舒以为孛者恶气之所生也。谓之
孛者，言其孛孛有所妨蔽，暗乱不明之貌也。北斗，大
国象。后齐、宋、鲁、莒、晋皆弑君。刘向以为，君臣乱于朝，
政令亏于外，则上浊三光之精。五星赢缩，变色，逆行
甚则为孛。北斗，人君象；孛星乱臣类，篡杀之表也。《星
传》曰：“魁者，贵人之牢。”又曰：“孛星见北斗中，大臣诸侯
有受诛者。”一曰：“魁为齐晋。”夫彗星较然在北斗中，天
之视人显矣，史之有占明矣，时君终不改寤。是后，宋、
鲁、莒、晋、郑、陈六国，咸弑其君，齐再弑焉。中国既乱，夷
狄并侵，兵革从横。楚乘威席胜，深入诸夏，六侵伐，一
灭国，观兵周室。晋外灭二国，内败王师，又连三国之
兵，大败齐师于鞌，追亡逐北，东临海水，威陵京师，武
折大齐。皆孛星炎之所及，流至“二十八年。”《星传》又曰：
“彗星入北斗，有大战。其流入北斗中，得名人，不入，失
名人。”宋华元，贤名大夫。大棘之战，华元获于郑。《传》举
其效云。《左氏传》曰：“有星孛北斗。”周史服曰：“不出七年，
宋、齐、晋之君皆将死乱。”刘歆以为，北斗有环域，四星
入其中也。斗，天之三辰，纲纪星也。宋、齐、晋，天子方伯，
中国纲纪，彗所以除旧布新也。斗七星，故曰“不出七
年。”至十六年，宋人弑昭公；十八年，齐人弑懿公；宣公
二年，晋赵穿弑灵公。

### 灵王二十七年岁星淫于元枵

按《左传》襄公二十八年：“春，无冰。”梓慎曰：“今兹宋、郑其
饥乎？岁在星纪而淫于元枵，以有时菑，阴不堪阳，蛇
乘龙，龙，宋、郑之星也，宋、郑必饥。元枵，虚中也；枵，耗名
也。土虚而民耗，不饥何为？”

### 景王十三年春有星出婺女

按：《竹书纪年》云云。

景王二十年冬，有星孛于大辰。

按《春秋》昭公十七年云云，　按《左传》，“有星孛于大辰，
西及汉。”申须曰：“彗所以除旧布新也，天事恒象，今除
于火，火出必布焉。诸侯其有火灾乎？”梓慎曰：“往年吾
见之，是其征也，火出而见，今兹火出而章，必火入而
伏，其居火也久矣，其与不然乎？火出，于夏为三月，于
商为四月，于周为五月。夏数得天，若火作，其四国当
之”，在宋、卫、陈、郑乎？宋，大辰之虚也；陈，太皞之虚也；郑，
祝融之虚也；皆火房也。星孛及汉，汉，水祥也；卫，颛顼
之虚也，故为帝丘。其星为大水，水火之牡也。其以丙
子，若壬午作乎？水火所以合也。若火入而伏，必以壬
午，不过其见之月，郑裨灶言于子产曰：“宋、卫、陈、郑将
同日火。若我用瓘斝玉瓒，郑必不火。”子产弗与。　按
《公羊传》，“孛者何？彗星也。”其言于大辰何？在大辰也。大
辰者何？大火也。大火为大辰，伐为大辰，北辰亦为大
辰。何以书？记异也。　按《穀梁传》“一有一亡曰有于大
辰者，滥于大辰也。”〈胡传〉“大辰，心也。”心为明堂，天子之象。
其前星太子，后星庶子。孛星加心，象天子适庶，将分
争也。后五年，景王崩，王室乱，刘子、单子立王猛，尹氏、
召伯立子朝，历数载而后定。至哀十三年，有星孛于
东方。不言宿名者，不加宿也。当是时，吴人僭乱，凭陵
上国，日敝于兵，暴骨如莽。其戾气所感，固将壅吴而
降之罚也。故氛祲所指，在于东方。假手越人，吴国遂
灭。天之示人显矣，史之有占明矣。〈大全〉宋氏曰：“大辰，大火，周木德，火将出，木将焚，扫旧布新之象。天人之际，
此其见乎！”　襄陵许氏曰：“星孛大辰，火灾应之，天地
之符也。大辰，明堂当宋之分，故王室乱，宋亦乱。卫、陈、
郑灾氛所溢也。卫乱君奔，陈败卿获，唯郑有令政，而
无后灾，是知祸福之可转也。”　按《汉书五行志》：昭公
十七年冬，有星孛于大辰。董仲舒以为大辰，心也。心
为明堂，天子之象。后王室大乱，三王分争，此其效也。
刘向以为《星传》曰：“心，大星，天王也。其前星太子；后星
庶子也。尾为君臣乖离，孛星加心，象天子适庶，将分
争也。其在诸侯，角、亢、氐，陈、郑也；房、心，宋也。”后五年，周
景王崩，王室乱，大夫刘子、单子立王猛，尹氏，召伯、毛
伯立子晁。子晁，楚出也。时楚强，宋、卫、陈、郑皆南附楚。
王猛既卒，敬王即位，子晁入王城，天王居狄泉，莫之
敢纳。五年，楚平王居卒，子晁奔楚，王室乃定。后楚帅
六国伐吴，吴败之于鸡父，杀获其君臣。蔡怨楚而灭
沈，楚怒，围蔡，吴人救之，遂为柏举之战，败楚师，屠郢
都，妻昭王母，鞭平王墓。此皆孛彗流炎所及之效也。
刘歆以为大辰，房心尾也。八月心星在西方，孛从其
西过心，东及汉也。“宋大辰虚”，谓宋先祖掌祀大辰星
也。陈，太昊虚，虙羲木德，火所生也。郑、祝融、虚，高辛氏
火正也，故皆为火所舍。卫，颛顼虚星，为大水营室也。
天星既然，又四国失政相似，及为王室乱皆同。

### 敬王三十八年冬十有一月有星孛于东方

按《春秋》鲁哀公十三年云云。　按《公羊传》，“孛者何？彗
星也。其言于东方何？见于旦也。何以书？记异也。”〈注〉杜
氏曰：“平旦众星皆没，而孛乃见，故不言所在之次。”
何氏曰：“周十一月，夏九月，日在房、心。房心，天子明堂
布政之庭，于此旦见；与日争明者，诸侯代主治，典法
灭绝之象。”　按《汉书五行志》：哀公十三年冬十一月，
有星孛于东方。董仲舒、刘向以为不言宿名者，不加
宿也。以辰乘日而出，乱气蔽君明也。明年，春秋事终。
一曰，周之十一月，夏九月，日在氐，出东方者，轸角、亢
也。轸、楚。角亢，陈、郑也。或曰，角亢，大国象，为齐、晋也。其
后楚灭陈，田氏篡齐，六卿分晋，此其效也。刘歆以为，
孛，东方大辰也，不言大辰，旦而见，与日争光，星入而
彗犹见，是岁再失闰十一月，实八月也。日在鹑火，周
分野也。

三十九年冬，有星孛。

按《史记周本纪》。不载。　按《汉书五行志》。哀公十四年
冬。有星孛在获麟后。刘歆以为不言所在官。失之也。

### 元王七年彗星见

按《史记六国表》：“秦躁公七年，彗星见。”〈即周元王七年〉

### 贞定王二年彗星见

按《史记六国表》：“秦躁公十年，彗星见。”〈即周贞定王二年〉

### 显王八年彗星见

按《史记六国表》：“秦孝公元年，彗星见西方。”〈即周显王八年〉

### 赧王十年彗星见

按《史记六国表》：“秦昭王二年，彗星见。”〈即周赧王十年〉
十九年，彗星见。

按《史记六国表》：“秦昭王十一年，彗星见。”〈即周赧王十九年〉